สยามซิตี้ประกันหวังเลื่อนชั้น
สยามซิตี้ประกันภัย ไม่สนเศรษฐกิจ ยืนเป้าเบี้ยทะลุ 1,200 ล้านจับกลุ่มโรงเรียน
22 มิ.ย. 2559

สยามซิตี้ประกันภัย ไม่สนเศรษฐกิจ ยืนเป้าเบี้ยทะลุ 1,200 ล้านจับกลุ่มโรงเรียน
นายคมสัน ทองตัน รองกรรมการผู้จัดการ บริษัท สยามซิตี้ประกันภัย เปิดเผยว่า ในช่วง 5 เดือนแรกปีนี้ (ม.ค.-พ.ค.) บริษัททำเบี้ยได้แล้ว 275 ล้านบาท โดยยังมาจากเบี้ยประกันอุบัติเหตุส่วนบุคคล (พีเอ) เป็นหลัก 50% รองลงมาเป็นเบี้ยรถยนต์ 25% ส่วนที่เหลืออีก 25% มาจากเบี้ยประกันอัคคีภัยและเบี้ยประกันภัยเบ็ดเตล็ด
“เบี้ยพีเอนักเรียนของเราโตถึง 35% ในช่วง 5 เดือนที่ผ่านมา ครองแชมป์อันดับหนึ่งของพีเอนักเรียนอยู่ โดยมีนักเรียนที่ทำพีเออยู่กับเราถึง 4 ล้านคน คิดเป็นสัดส่วน 60% ของจำนวนเบี้ยพีเอนักเรียนทั้งตลาดที่มีเบี้ยรวมกันอยู่ประมาณ 900 ล้านบาท” นายคมสัน กล่าว
อย่างไรก็ตาม ในปีนี้ยังคาดว่าจะทำเบี้ยได้ตามเป้าที่ 1,200 ล้านบาท แม้ว่าเศรษฐกิจจะยังชะลอตัวอยู่ ซึ่งจะมาจากเบี้ยพีเอนักเรียน 530 ล้านบาท เบี้ยพีเอทั่วไป 170 ล้านบาท เบี้ยรถยนต์ 300 ล้านบาท และเบี้ยเบ็ดเตล็ด 200 ล้านบาท ซึ่งจะเป็นปีแรกหลังจากก่อตั้งบริษัทมา 68 ปี ที่สามารถทำเบี้ยได้เกินกว่า 1,000 ล้านบาท และยกระดับตัวเองให้กลายเป็นบริษัทขนาดกลางได้ ปัจจุบันบริษัทมีอัตราส่วนเงินกองทุนสูงกว่า 500% จากที่กฎหมายกำหนดไว้ที่ 140% 
บริษัทมีแผนที่ขยายเบี้ยรถยนต์ในปีนี้ให้มากขึ้น โดยใช้แผนการตลาดหันไปจับกลุ่มรถโรงเรียน รถผู้ปกครอง และรถบุคลากรในโรงเรียนต่างๆ ให้ได้มากขึ้น เบี้ยรถยนต์เติบโตถึง 50% โดยเน้นประกันรถประเภท 2 บวก และ 3 บวก เป็นหลัก เนื่องจากมีค่าเบี้ยไม่สูงและอัตราความเสียหายต่อเบี้ยประกันไม่ถึง 60%
สำหรับเบี้ยเบ็ดเตล็ดจะเน้นทำตลาดประกันการเดินทาง หรือทีเอ ผ่านช่องทางบริษัททัวร์เป็นหลัก รวมถึงการร่วมมือกับการท่องเที่ยวแห่งประเทศไทย (ททท.) ในการขายประกันให้กับนักท่องเที่ยวต่างชาติ ขณะเดียวกันก็มีแผนจะปรับปรุงสาขาที่มีอยู่ 11 สาขา ให้สามารถยกระดับเป็นสาขาเต็มรูปแบบเช่นเดียวกับสำนักงานใหญ่ได้ และภายใน 3 ปีนี้ ก็มีแผนที่จะขยายสาขาเพิ่มอีก
ทั้งนี้ เพื่อเป็นการขยายตลาดพีเอเพื่อรายย่อยผ่านช่องทางไปรษณีย์ไทยให้ได้เพิ่มขึ้น ในปีนี้บริษัทได้เพิ่มเงื่อนไขความคุ้มครองหากลูกค้าซื้อประกันพีเอเพื่อรายย่อยทุนประกัน 2 แสนบาท และในปีที่ 2 มีการต่ออายุอีก ก็จะได้เพิ่มทุนประกันอัตโนมัติเป็น 105% หรือ 2.1 แสนบาท และตั้งแต่ปีที่ 3 ขึ้นไป ก็จะเพิ่มทุนประกันอัตโนมัติเป็น 110% ของปีที่ 1 หรือ 2.2 แสนบาท และยังคงคิดค่าเบี้ยเท่าเดิมที่ 365 บาท/กรมธรรม์